Ճուռակախոտ փրչոտ

Ճուռակախոտ փրչոտ (), բարդածաղկավորների ընտանիքին պատկանող ծածկասերմ բույս։

Նկարագրություն 
Բազմամայա, վերին մասում համարյա անտերև բույս է, որի բարձրությունը հասնում է 15-35 սմ-ի։ Տերևները լայն-նշտարաձև են, ամբողջաեզր կամ մանր-ատամներով, նստադիր մոտեցած ցողունի հիմքում կամ մի փոքր վերև՝ առաջացնելով կեղծ վարդակ։ Ամբողջ բույսը խիտ ծածկված է երկար (5-12 մմ երկարության), կոշտ շիկակարմիր և սպիտակ մազիկներով։ Ծաղկաբույլը խոր և երկար եղանաձև ճյուղավորված է։ Զամբյուղները ունեն 8-15 սմ երկարության կոթեր։ Սերմիկները 2,5-4 մմ երկարության են, 10 հարթ կողերով՝ վերևում միացած օղակաձև գլանիկի ձևով։

Տարածվածություն 
Հանդիպում է Շիրակի (լեռնագագաթ՝ Արտենի), և Դարեղեգիսի (Խաչիկ գյուղի շրջակայք) ֆլորիստիկական շրջաններում։Աճում է նաև միջերկրածովյան ավազանի արևելյան երկրներում և Անատոլիայում։

Էկոլոգիա  
Աճում է վերին լեռնային գոտում՝ ծովի մակարդակից 1600-2200 մ բարձրությունների վրա, չոր քարքարոտ լանջերին, տափաստաններում, մարգագետիններում, մարգագետնատափաստաններում։ Ծաղկում է հուլիս-օգոստոս ամիսներին, պտղաբերում՝ օգոստոսին։

Պահպանություն 
Վտանգված տեսակ է։ Տարածման և բնակության շրջանների մակերեսը 10 կմ²-ից պակաս է։ Հայաստանի Կարմիր գրքի առաջին հրատարակության մեջ ընդգրկված չէր։ Ընդգրկված չէ նաև CITES-ի և Բեռնի կոնվենցիաների հավելվածներում։

Պահպանության գործողություններ չեն իրականացվում։

Ծանոթագրություններ 

Վտանգված տեսակներ
Ծածկասերմեր
Բարդածաղկավորներ
ՀՀ Կարմիր գրքում գրանցված բույսեր